حنش

**لحناش** ولّا **لحيّات**، هوما زواحف ب كسدات مطوّلين ف التنضيمة التحتانية حنشيات (Serpentes). بحال ݣاع لحرشفيات لخرين، لحناش كايكونو برّاويين لحرارة، سلسوليات أمنيوطيين مغطيين ب حراشف مدّاخلين. بزاف د النواع من لحناش عندهم جماجم ب مفاصل كتر ب زايد على جدودهم لي من الزرموميات، هادشي لي كايخلّيهم يسرطو فرايس كبار بزاف على ريوسهم (التحراك الجمجومي). و باش يهزو كسداتهم الضيّقين، لحناش عندهم أعضاء مدوبلين (بحال لكبدة) واحد قدام لاخر ف عوض واحد ف الجنب د لاخر، و و لغالبية فيهم عندهم عندهم غير رية وضيفية وحدة. شي نواع بقى عندهم واحد لپلاطو وركي ب فردة من لمخالب لآتاريين ف كل جنب من لمدرق. الزرموميات طوورو ب شكل مستاقل كسدات مطوّلين بلا طراف ولا ب طراف منقوصين ب شكل شديد 25 مرّة علاقل على طريق التطوور لمقارب، هادشي لي ودّى ل شلّا نسولا ديال الزرموميات بلا رجلين. هادشي بحال لي عند لحناش، بلحق بزاف من لݣروپات الشايعين ديال الزرموميات بلا رجلين (الزرموميات الدوديين، جاوجيات الرجلين و رجليات لقزيبة) عندهم الجفون و لودنين لبرّاويين، هادشي لي ماعندش لحناش، وخا هاد لقانون ماشي شامل.

لحناش لعايشين كايتصابو ف كل قارة من غير أنطاركتيكا، و ف لغالبية ديال لكتلات لرضيين؛ الستيتناءات كايجمعو شي ݣزاير كبار، بحال إيرلانضا، إيسلانضا، ݣرينلاند، و لݣزاير د نيوزيلانضا، و حتى بزاف د لݣزاير ف لمحيط لأطلاسي و لمحيط لهادي لوسطاني. زيد على هادشي، حناش لبحر مفرّقين ب شكل عريض على طول لمحيط لهندي و لهادي. جوايه تلاتين فاميلة كايتعتارف بيهم ف هاد لوقيتة، كايجمعو جوايه 520 ݣنس و شي 4,170 نوع. كايتفاوتو ف لقد من حنش لخيط لبربادوسي، 10.4 سم ف الطول، ل لپيطون لمشبك، 6.95 ميطرو ف الطول. النوع لفوصيلي تيطانوبوا سيريجونينسيس كان فيه 12.8 ميطرو ف الطول. لحناش تشافو بلي تطوورو يامّا من زرموميات حفايريين ولا مائيين، واقيلا ف وقيت لعصر الجوراسي، معا أول فوصيلات معروفين متورخين ل بينات 143 و 167 مليون عام هادي. التنواع ديال لحناش لعصريين بان ف وقيت لباليوصين (66 ل 56 م.ع هادي، من مورا واقعة نقيراض لعصر الطاباشيري لپاليوجيني). أقدم وصاف محافضين عليهم ديال لحنوشا يمكن ليهم يتلقاو ف برديات بروكلين.

جل النواع ديال لحناش كايكونو مامسمومينش و دوك لي عندهم السم كايخدّموه ب شكل لولاني باش يقتلو و يخضّعو لفريسة ف عاوض الدفاع على الراس. شي وحدين كايملكو سم لي مجهد ب شكل كافي باش يسبب ل بنادم عطبات كايقصحو ولا حتى لموت. لحناش لمامسمومينش يا كايبلعو لفريسة حية ولا كايقتلوها ب لعْصير.

## الطاكسونوميا
لحناش لعصريين كلهم مݣروپيين وسط التنيضيمة حنشيات (Serpentes) ف الطاكسونوميا د لينيوس، لي هي طرف ف التنضيمة حرشفيات، وخا الترتاب لإيكزاكط ديالهم وسط لحرشفيات مازال محطوط ل النيقاش.

التنضيمات الصغيورانيين د لحنشيات هوما لحنشيات لحقيقيين (Alethinophidia) و لحنشيات الدوديين (Scolecophidia). هاد التفراق مبازي على خصايل مورفولوجيين و تشابيه ديال تسلسيل لاديئين لميطوكوندري. لحنشيات لحقيقيين شي خطرات كايتقسمو ل لحنشيات لقدام (Henophidia) و لحنشيات الجداد (Caenophidia)، اللخرين مشكلين من لحنوشا "شباه لحنييّشيات-Colubroid" (لحنييّشيات، لفعاويات، بو سكيات، حنشيات لما، و حنشيات لمغزليين) و فوقانيات لمصران (acrochordids)، ف لوقيتة لي لفاميلات د لحنشيات لحقيقيين لخرين كايشملو لحنشيات لقدام. وخا مابقاوش دابا، بݣريات لواد (Madtsoiidae)، لي هي واحد لفاميلة ديال حناش عملاقين، بيدائيين، و كايدّيو ل لپايطون، كانو حتى ل جوايه 50,000 عام هادي ف أوسطراليا، ممتلين ب ݣنوس بحال وونامبي (Wonambi).

الديراسات لموليكيين الجداد كايدعمو وحدانية لعرش (monophyly) ديال التقسيمات د لحناش لعصريين، لحنشيات الدوديين، لحنشيات لعميين + لحنشيات لعميين لبيدائيين، لحنشيات لحقيقيين، لحنشيات لحقيقيين الجوهريين، مدرعات لقزيبة (ݣنوس لحنشيات السطوانيين، غريبات الشلقومة، مديرعات لقزيبة)، كبيرات لفم، شباه لبوّات، لبوّاويات، لپايطونيات و لحنشيات الجداد.
### لفاميلات



### الزرموميات بلا رجلين
وخا لحنوشا كايتعتابرو زرموميات بلا طراف، لي تطوورو من (و مݣروپيين معا) الزرموميات، كاينين بزاف د النواع من الزرموميات لي ترزاو ليهم طرافهم ب شكل مستاقل و كايبانو ب شكل سطحي مشابهين معا لحناش. هاد النواع كايشملو الدود التقيل، حناش الجاج، و الزرموميات الدوديين.

### التطوور

التسجال لفوصيلي د لحناش قليل نسبياً حيتاش سكوليطات لحنش صغار و هشاش ف لعادة هادشي لي كايرد لفوصيليزاسيو ݣاعما شايعة. لفوصيلات لي ب سهولة كايتعرفو بلي هوما حناش (وخا ف لغالب بقاو عندهم الطراف اللورانيين) بانو ل لمرّة اللولانية ف وقيت لعصر الطاباشيري. لفوصيلات لي تعرفو ديال لحناش د بصح (أعضاء د لݣروپ التاج حنشيات) جاو من حنشيات سيمولي (simoliophiids)، و أقدم واحد فيهم كان ف لعصر الطاباشيري اللخراني (لوقيتة السينومانية) لي هو هاسييوفيس طيراسانكتوس (Haasiophis terrasanctus) ف الضفة لغربية، متورخ ل بينات 112 و 94 مليون عام هادي.

على حساب التحليل الجينومي من لموكّد بلي لحناش تفرّخو من الزرموميات. هاد الستينناج مدعّم عاوتاني من لآناطوميا د لمقارنة، و التسجال لفوصيلي.

لپايطونات و لبوّات—ݣروپات بيدائيين بينات لحناش لعصريين—عندهم طراف لورانيين آتاريين (vestigial): صبعان ݣليولين ب مخالب معروفين ب سمية لمهامز الشرجيين (anal spurs)، لي كايتخدّمو ف الشقيم ف وقيت لملاقية. فاميلات لحنشيات الرقاق لعميين (Leptotyphlopidae) و لحنشيات لعميين (Typhlopidae) حتى هوما عندهم شياطات من لپلاطو لوركي، لي كايبان كيف شي ݣرن من كايكون باين.

الطراف لقداميين ݣاعما موجودين ف ݣاع لحناش لمعروفين. هادشي سبابو التطوور ديال الجينات هوكس (Hox genes) دياولهم، لي كايكونطروليو التشكال لبيولوجي (morphogenesis) د الطراف. السكوليط لآكسي (لمحوري) ديال الجد لمشروك د لحناش، بحال ݣاع رباعيات الرجلين لخرين، كان عندو تخصوصات موضعيين مكوّنين من السلسولات لعنقيين، الصدريين، اللومبيريين (لتحت د الضهر)، لعجزيين (لحوض)، و لقزيبيين. ف لبدو د تطوور لحناش، لخصلة د الجين هوكس ف السكوليط لآكسي مسؤولة على الديڤلوپمو علاش الصدر ولا طاغي. لحاصول، الداخل د السلسولات ل التنبيتات د الطرف اللوراني (منين كايكون حاضر) كاملين بيهم عندهم نفس لهوية لي كاتشبه الصدر (من غير لآطلاس-atlas، لآكس-axis، و السلسولات لعنقيين 1–3). ب معنى خر، لغالبية د سكوليط لحنش هو صدر مجبّد ب شكل شديد، الضلوع كايتصابو ب شكل حصري ف السلسولات الصدريين. السلسولات د لعنق، اللومبير و لحوض منقوصين ب زايد ف لعدد (غير 2–10 السلسولات اللومبيريين و لحوضيين حاضرين)، ف لوقيتة لي غير واحد لقزيبة قصيرة لي باقية ف السلسولات د لقزيبة. وخا هاكداك، لقزيبة باقية طويلة ب شكل كافي باش تكون موهيمة ف التخدام عند بزاف د النواع، و كاتكون مموديفية ف شي نواع بحريين و لي كايسكنو ف الشجر.

شلّا ݣروپات د لحنوشا لعصريين تأصلو ف وقيت لپاليوصين، ف نفس لوقت معا التعراش لآضاپتيڤ (adaptive radiation) د لبزوليات من مورا نقيراض د الديناصورات (اللاطيارا). التوساع د تيرات الربيع ف أمريكا الشمالية ودّى حتى هو ل واحد الطرديݣ ف التعراش بينات لحناش. شحال هادي، لحناش كانو واحد الطرف صغير بينات لحيوانات د أمريكا الشمالية، و لايني ف وقيت لميوصين، لعدد د النواع و التفراق ديالهم تزادو ب شكل درامي معا الضهور اللول د اللفاعي (vipers) و لبو سكيات (elapids) ف أمريكا الشمالية و التنواع لكبير د لحنييّشيات (منهم لأصل د بزاف نتاع لݣنوس لعصريين بحال لحوريات لحنشيين، لماعات الدرع، حنشيات الصنوبر، و لحنشيات النمريين).

### لفوصيلات
كاين دليل فوصيلي كايلمّح بلي لحناش يقدرو يكونو تطوورو من الزرموميات لحفايريين ف وقيت لعصر الطاباشيري. واحد لفوصيل بكراني قريب ل لحنش، ناجاش ريونيݣرينا (Najash rionegrina)، كان واحد لحيوان حفايري ب جوج رجلين ب عجز (sacrum)، و كان أرضي ب لكامل. ناجاش، لي عاش 95 مليون عام هادي، عاوتاني كانت عندو جمجومة ب شلّا خصايل نوعيين ف الزرموميات، بلحق طوور شي مفاصل محركين د الجمجومة لي كايعلْمو الجمجومة لفليكسيبل عند جل لحناش لعصريين. النوع ماورّاش حتى تشابيه معا لحناش لعميين لحفايريين لعصريين، لي كانو كايتشافو دايماّ ب صيفتهم أكتر ݣروپ بيدائي ف الشكال لباقيين. واحد التمتيلية باقية ديال هاد الجدود لمفتارضين هو لورل بلا ودنين (Lanthanotus) د بورنييو (وخا هو عاوتاني نص مائي). النواع التحت أرضيين طوورو كسدات نسيابيين على ود لحفير، و ف اللخر ترزاو ليهم طرافهم. على حساب هاد لفرضية، لخصايل بحال الجفون الشفافين، و لمدموجين (حراشف عينيين) و خسران لودنين لبرّاويين تطوورو باش يتعاملو معا الصعوبات د لحفير، بحال لقرنيات لمجرودين و التراب ف لودنين. شي حنوشا بيدائيين معروفين بلي كانو عندهم الطراف اللورانيين، و لكن عضام د لحوض ديالهم كان ناقصو واحد الربيط ديريكت ف السلسولات. هاد لحناش منهم نواع فوصيليين بحال حنش هاسيؤفيس، پاتشيراتشيس و يوپودوفيس، لي كانو قدم ب شويش من ناجاش.

هاد لفرضية صحاحت ف 2015 ب لكتيشاف ديال واحد لفوصيل عمرو 113 مليون عام د واحد لحنش ب ربعة د الرجلين ف لبرازيل لي تسمى طيطراپودوفيس آمپليكتوس، عندو بزاف د لخصايل لي كايشبهو ل لحناش، و كان مآضاپطي على لحفير و لمعدة ديالو لمّحات بلي كان كايفرس حيوانات خرين. دابايا ماميقونش واش طيطراپودوفيس حنش ولا نوع خر، ف تنضيمة حرشفيات، ماحد لكسدة لي كاتشبه ل لحنش تطوورات ب شكل مستاقل 26 خطرة علاقل. طيطراپودوفيس ماعندوش خصايل مفرزين د لحنش ف ف لعمود السلسولي و الجمجومة. واحد الديراسة ف 2021 حطات لحيوان ف ݣروپ د زرموميات بحريين منقارضين من لعصر الطاباشيري معروفين ب سمية الدوليتشوصورات و مامرتابطينش نيشان ب لحناش.

واحد لفرضية بديلة، مبازية على لمورفولوجية، كاتلمّح بلي جدود لحناش كانو مرتابطين ب لموزاصورات—زواحف مائيين منقارضين من لعصر الطاباشيري–كايصايبو التقسيمة بيطونيات الشكل (Pythonomorpha). على حساب هاد لفرضية، الجفون الشفافين و لمدموجين د لحناش كايتشافو بلي تطوورو باش يتباطاو معا الضروف لبحريين (خسران لما من لقرنية على طريق لمناضحة-Osmosis)، و لودنين لبرّاويين ترزاو حيت كانو بلا تخدام ف واحد لبيئة مائية. هادشي ف اللخر ودّى ل واحد لحيوان كايشبه ل لحنوشا د لما ديال دابا. ف لعصر الطاباشيري اللخراني، لحناش عاودو ستعمرو لوطا، و كمّلو ف التنواع باش يوصلو ل حنوشا د ليوما. الشياطا د لحناش لفوصيليين معروفين من رواسب بحريين د اللول د لعصر الطاباشيري اللخراني، هادشي لي كايتوافق معا هاد لفرضية؛ و ب الضبط حيت هوما قدم من ناجاش ريونيݣرينا لأرضي. لقلدة الجمجومية لمشابهة، الطراف لمنقوصين ولا لغايبين، و خصايل أناطوميين خرين لي كايتصابو ف لموزاصورات و لحناش ب جوج ودّاو ل واحد الترابوط كلاديستيكي پوزيتيف، وخا شي خصلات من هاد لخصايل كايشركوهم معا لورليات.

الديراسات الجينيين ف لعوام اللخرين لمّحو بلي لحناش ماكاتجمعهمش قرابة ب شكل قريب معا زرموميات لمونيطور (لورليات) كيف كا كان كيتشاف—و عليها ماقرابش ل لموزاصورات، الجدود لمقتارحين ف السيناريو لمائي ديال التطوور ديالهم. وخا هاكداك، براهن كتر كايربطو لموزاصورات ب لحناش على لورليات. الشياطات لمقسمين لي تلقاو من لعصر الجوراسي و لعصر الطاباشيري اللولاني كايلمّحو ب تسجال فوصيلي غارق ديال هاد لݣروپات، هادشي لي يقدر يدحض لفرضيات ب جوج.

تصغير|طيطراپودوفيس (Tetrapodophis؛ حنش رباعي الرجلين

تصغير|يوپودوفيس ديسكوينسي (Eupodophis descouensi؛ حنش حقيقي الرجلين د ديسكوينس)

تصغير|يوپودوفيس ديسكوينسي

تصغير|الرجل اللورانية د يوپودوفيس ديسكوينسي

### الساس الجيني د تطوور لحناش
الديراسات لفوصيليين و لفيلوجينيين ب جوج بيّنو بلي لحناش تطوورو من الزرموميات، و من هنا السؤال ولّى، إينا تبدال جيني طرا لي ودّى ل خسران الطراف عند الجد د لحنش. خسران الطراف ف لحقيقة شايع ب زايد ف الزرموميات لباقيين و فايت وقع عشرات د لخطرات عند السكينكات، لبدغيات، و الزرموميات لخرين.

ف 2016، جوج ديراسات علْمو بلي خسران الطراف عند لحناش مرافق معا الطفرات د لاديئين ف لموضع د النشاط الستيقطابي لي كايريݣل التسلسيل (ZRS)، لي هو واحد لموضع كايريݣل ديال الجين سونيك لقنفود لي كايحتاجوه ضاروري على قبل الديڤلوپمو د الطراف. لحناش لمتطوورين كتر ماعندهومش حتى شياطات د الطراف، بلحق لحناش لبيدائيين بحال لپيطونات و لبوّات عندهم طراصات ديال طراف لورانيين منقوصين ب زايد و آتاريين. لأجينة د لپايطون عنهم تنبيتات كاملين ف الديڤلوپمو ديال الطراف اللورانيين، بلحق ف اللخر د الديڤلوپمو ديال الطراف كايحبس ب سباب الطفرات د لاديئين ف ZRS.

## التوزيع
تصغير|خاريطة تقريبية ديال التوزيع د لحناش ف لعالم
كاين شي 3,900 نوع د لحناش، كايوصل لمادى نتاعهم حتى ل الدوارة لقطبية ف سكانديناڤيا و لتحت ف الجنوب على طول أوسطراليا، لحناش يمكن ليهم يتلقاو ف كل قارة من غير أنطاركتيكا، و زيد كايتلقاو ف لبحر، و ف علو ديال 4,900 ميطرو ف جبال لهيمالايا. كاينين شلّا ݣزاير لي مافيهمش لحناش، بحال إيرلاندا، إيسلاندا، و نيوزيلاندا، (وخا لما الشمالي د نيوزيلاندا كايتزار ب شكل ماشي معاود من حنش لما صفر لكرش و من ݣرطيطة لبحر لمشرّطة).

## لبيولوجيا
تصغير|حنش لخيط بربادوسي (Leptotyphlops carlae)، فوق من ربع ضولار ميريكاني
### لقد
تيطانوبوّا سيريجونينسيس لي منقارض دابا كان فيه 12.8 م ف الطول. ب لمقارنة، أكبر حنش باقي هو لپايطون الشبكي لي كايتعبر جوايه 6.95 م ف الطول، و لأناكونضا لخضرا لي كاتتقاس جوايه 5.21 م ف الطول و لي كاتعتابر أتقل حنش ف الدنيا ب 97.5 كݣ.

ف الجيهة لخرة، أصغر حنش باقي هو لحنش لعمى الرقيق د بيربادوس، ف جوايه 10.4 سم ف الطول. أغلابية د لحناش كايكونو حيوانات صغار ف لقد، تقريباً فيهم ميطرو ف الطول.

### لحسان
شي سيسطيمات من أكتر السيسطيمات لحسّيين لمديڤلوپيين ب زايد كايتلقاو ف لفعيات لحفاري (Crotalidae)—اللفعيات الصرصارين و رفاقهم. اللفاعي التقبة (Pit vipers) عندهم ݣاع لأعضاء د لحسان ديال لحناش لخرين، زيد مزيّات خرين. مصطلح تقبة (pit) كايعود على ريسيپطورات خاصين حساسين ل الشعا تحت لحمر بلاصتهم ف الجناب د الراس ب جوج، بينات لفتحات د النيف و لعينين. ف لحقيقة التقبة كاتبان بحال شي فتحات د النيف زايدين. لحناش كلهم قادرين يحسو ب الدفا ب ربسيپطورات لمسّان و السخونية كيف ما لحيوانات لخرين؛ غير هو، التقابي لمديڤلوپيين ب زايد عند لفاعي التقبة مفرّزين. كل تقبة مصاوبة من تجواف د التقبة و تجواف دخلاني، التجواف لي كبر كاين مورا فتحات النيف و ب شكل عام جاي تحت النيڤو ديالهم، و كايتحل ل لقدّام. من مور هاد التجواف لكبر كاين واحد التجواف رق، بزز باش كايبان؛ التجوافات مربوطين ب شكل دخلاني، فارقهم غير واحد لغشا ب عصبات لي كايقدرو يقلّعو ب شكل ماشي عادي التبدالات د درجة لحرارة بيناتهم. كيف ما ف لمجال الشوفي لمدّاخل عند عينين د بنادم. التقبة لي مقابلة معا لقدّام ف كل جنب من لوجه ب جوج بيهم كاينتجو واحد لمجال د الشوف: شي لفعى د التقبة يمكن ليها تفرّز بينات لأوبجيات و لبيئة ديالتهم، و حتى تقدّر ب شكل دقيق لمسافة بينات لأوبجيات و راسها. لقدرة على لحسّان ب السخونية د شي لفعى د التقبة واعرة ب زايد ل درجة يمكن ليها تستاجب ل شي تبدال صغير بزاف قد التلت د واحد دوݣري فاهرنهايت. حناش خرين حساسين ل الشعا تحت لحمر عندهم تقابي شلقوميين كتار و صغر كايعلمو الشلقومة لفوقانية، ديريكت مورا لفتحات د النيف.

لحنش كايتتبّع فريستو ب تخدام الشمان، ب جميع الجزيئات لمهزوزين ف لهوا ب لسانو لمعرّش، و من بعد كايسيفطهم ل لعضو لميكعي النيفي ولا عضو دجاكوبسن ف لفم على قبل التجراب. لقلدة لمعرشة د اللسان كاتعطي معلومات توجيهيين د الريحة هادشي لي كايعاون ف تقلاع لفرايس و لمفتارسين. عند لحناش لي ساكنين ف لما، كيف لأناكونضا، وضايف اللسان كايكونو فعالين تحت لما. منين اللسان كايرجع، التقمقيمات لمعرشين دياولو كايضّغطو على التجوافات د عضو دجاكوبسن، هادشي لي كايسمح ب واحد التحليل شمي دوقي لي كايعطي ل لحنش معلومات مفصلين على لبيئة ديالتو.
تصغير|واحد الدياݣرام خطي موخود من كتاب حيوانات لهند لبريطانية (1890) ديال ج.أ.بولينݣر، كايبيّن لمصطلحات د الدروع لي ف الراس د واحد لحنش
حتى ل لوسط د لقرن 20 كان كايتفتارض بلي لحناش ماكايقدروش يسمعو. و لايني ف لحقيقة لحناش عندهم جوج سيسطيمات مفرزين و مستاقلين ب لكامل على بعضياتهم. السيسطيم لكسدي، لي هو واحد من هاد السيسطيمات، كايشمل تدواز التردودات من ريسيپطورات الجلدة لكرشية على طريق السلسول. السيسطيم لاخر كايشمل لڤيبراسيوات لي كايدوزو من الرية لݣليولة د لحنش ل الدماغ على طريق لعصب الدماغي. ف شي بيت مكالمي، لحنش يمكن ليه يسمع شي حد كايدوي ب الشوية.

الشوف د لحنش كايتبدل بزاف بينات النواع. شي وحدين عندهم نضر ماضي و شي وحدين قادرين غير يفرّزو بين الضو و الضلام، بلحق لحاجة لموهيمة هي لحسان الشوفي د لحنش ماضي ب شكل كافي باش يتتبع لحركات. ب شكل عام، الشوف كايكون حسن عند لحناش الساكنين ف الشجر و كايكون ضعف عند لحناش لحفايريين. شي وحدين عندهم شوف جاوجي، فين لعينين كايكونو قادرين على التركيز ف نفس النقطة، متال على هادشي هو لحنش لمشعبط لآسياوي. لغالبية ديال لحناش كايركزو ب تحراك لعدسات ل لقدّام و اللور ب شكل مرتابط ب الشبكية. لحناش النهاريين عندهم مومّوّات ضايرين و بزاف د لحناش الليليين عندهم مومّوّات عموديين. جل النواع عندهم تلاتة د الصبغات شوفيين و قادرين ف لغالب يشوفو جوج لوان ساسيين ف الضو د النهار. حنش لما لݣليول و ݣنس هيليكوپطريات الجناوح (Helicops) كايبان بلي رجّعو بزاف من الشوف ديالهم د اللوان كا آضاپطاسيو ل لبيئة لبحرية لي كايعيشو فيها. تستننج بلي الجدود لمشروكين اللخرانيين ديال لحناش كاملين كان عندهم شوف حساس ل الشعا فوق لبنفساجي، و لكن لغالبية د لحناش لي كايعوّلو على الشوف ديالهم ف التصياد ف النهار طوورو عدسات لي كايخدمو كيف شي مضاضر د الشمش ف التصفية د الضو لفوق بنفساجي، لي ف لغالب كايمضّي الشوف ديالهم ب تحسان لكونطراسط (لمباينة).

### الجلدة
جلدة لحنش كاتكون مغطية ب حراشف، على عكس الشوفة الشعبية بلي لحناش مزعلكين (يمكن ب سباب التشواش بين لحناش و الدود)، جلد لحنش عندو واحد لقوام رطب و ناشف. جل لحناش كايخدّمو حراشف كرشيين مختصين باش يجولو، لي كايخلّيوهم يشقمو السورافاصات. حراشف لكسدة يقدرو يكونو رطبين، مقلوبين (keeled) ولّا على شكل حبة. الجفون د شي حنش كايكونو حراشف شفافين "كيف شي مضاضر"، لي معروفين ب سمية لحراشف لعينيين، لي كايبقاو مسدودين ب شكل دايم.

ب النسبة ل شي حنش، الجلدة تموديفيات باش تواتي الشكل د لختيصاص ف لحركة ديالو. بينات الطبقة الدخلانية و الطبقة لبرّاوية كاينة لأدمة (dermis)، لي فيها ݣاع الصبغات و لخلايا لي كايصاوبو النمط و اللون لي مفرّز بيهم لحنش. لبشرة، ولا الطبقة لبرّاوية، كاتشكّل من واحد لمادة سميتها لكيراتين، نفس لماطيريال لي كايصاوب الضفار، لمخالب، الزغب و الشعر عند لبزوليات. لبشرة د لحنش لي مكوّنة من لكيراتين كاتعطيه واحد الدرع لي محتاجو باش يحامي على لأعضاء الدخلانيين و باش يقلل التحكاك منين كايكون دايز بينات الصخر. شي طراف من هاد الدرع د لكيراتين كايكونو حرش من لخرين. الطرف لي قل ف التكبال كايدّاخل معا لقدّام د لحرشفة تحتو. بيناتهم كاين كاين واحد لماطيريال مطوي كايربط، حتى هو من لكيراتين، و حتى هو طرف من لبشرة. هاد لماطيريال لمطوي كايعطي ل لحنش لقدرة باش يموّج ولّا ياكل فرايس كبر من لمحيط ديال كسدتو.

تطياح لحراشف كايتسمى تاكدايزيت (ecdysis) (ولّا ف التخدام لعادي، النسيلاخ ولا تبدال الجلد). لحنوشا كايطيّحو الطبقة لبرّاوية لكاملة د الجلد پياسا وحدة. حراشف لحنش ماكايكونوش مفروقين، و لايني متيدادات د لبشرة–عليها ماكايطيحوش ب شكل مفارق و لكن ب صيفتهم طبقة برّاوية كاملة ف وقيت كل نسيلاخ، هادشي بحال شي تقشيرة كاتّقلب من لداخل ل برّا.

لحناش عندهم تنواع عريض ف نماط تلوينة الجلدة لي ديما كايتربطو ب السلوك، بحال لميلان باش يهربو من لمفتارسين. لحناش لي ف ريسك كبر د لفريس كايميلو باش يكونو عاديين، ولا عندهم خطوط طوليين، هادشي لي كايعطي نقطات مرجعيين ل لمفتارسين، و هادشي لي كايخلّي لحناش يفلتو بلا مايتقشعو. لحناش لعاديين ف الشكل ف لعادة كايتبناو سطراتيجيات د الصيادة، ماحد نماطهم كايخلّيوهم يسيفطو معلومات قلال على لحركة ل لفريسة. لحناش لمطبّعين (Blotched) كايخدّمو ف لعادة سطراتيجيات مبازيين على لغفيل (ambush)، ف لغالب حيت كايعاونوهم ينساجمو ف ف شي بيئة لي فيها أوبجيات مامقادينش ف الشكل، بحال لعواد و لحجر. التنماط لمنقط يمكن لو ب شكل مشابه يعاون لحناش ف النسيجام ف بيئتهم.

الشكل و عدد لحراشف ف الراس، الضهر، و لكرش دايماً كايكونو خصايل و كايتخدّمو على قبل غراضات طاكسونوميين. لحراشف كايتسماو ف الساس على حساب مواضعهم ف لكسدة. عند لحنشيات الجداد لمطّوورين، لحراشف لعراض د لكرش و التستيفات د لحراشف الضهريين متاصلين ب السلسولات، هادشي لي كايخلي هاد لحرشفات يتحسبو بلا لحاجة ل التفرتيك (dissection).
#### النسيلاخ
تصغير|حنش د لما شايع كايطيّح الجلدة
النسيلاخ (ولا "تاكدايزيت-Ecdysis") كايخدْم شلّا غراضات - كايخلّي الجلد لقديم و لمهلوك يجي ف بلاصتو واحد جديد و يقدر يكون مزامن معا دورات لملاقية، كيف ما هو لحال عند شي حيوانات خرين. النسيلاخ كايوقع مرّة مرّة ف لحياة د شي حنش. قبل كل نسيلاخ، لحنش كايريݣل ريجيمو و كايبدا يقلّب على شي وكر دفاعي. قبل ماتنسالخ ب شوية، الجلدة كاتولّي رمادية و عينين لحنش كايولّيو ب لفضّي. السورافاص الدخلانية د الجلد لقديم كاتميّه، هادشي لي كايخلّيه يتّفرق على الجلد الجديد تحت منّو. من بعد شي يامات، لعينين كايصفاو و لحنش كايخرج من جلدتو لقديمة، لي كاتّفرق. لحنش كايفرك كسدتو على السورافاصات لحورش باش يعاون ف تطياح الجلدة لقديمة. ف بزاف د لحالات، الجلدة لمبدّلة كاتّقشّر من الراس حتى ل لقزيبة ف پياسا وحدة، بحال يلا زوّلتي شي غلاف من شي دفتار، هادشي لي كايبيّن طبقة د الجلد جديدة، كبر و كاتلمع كتر لي تشكّلات من لتحت. التجداد د الجلدة ب النسيلاخ كايتفتارض بلي كايزيد لماص د شي حيوانات بحال لحشرات، و لايني عند لحناش هادشي محطوط ل النقاش. تطياح الجلد يقدر يزيد لفيرومونات و يعاود يجدد اللون و نماط الجلد باش يتزاد الجديب د لملاقيين.

لحناش يقدرو يطيّحو الجلدة ربعة د لخطرات من خمسة ف لعام، على حساب الضروف د الجو، لإمدادات د لماكلة، و عوامل خرين. من لممكن نضرياً يتّعرف لحنش من جلدتو لمليوحة، يلا كانت مامكرفصاش. الترفاقات لميطولوجيين د لحناش ب الرموز د الشفا و الطب، كيفما مصوّر ف عصيّة أسقليپيوس، مشتقين من النسيلاخ.

لواحد يقدر يجرّب يعرف الجنس د لحنش منين النوع ماكايكونش ديمورفي جنسياّ ب شكل واضح ب لحساب د لحراشف. لمدرق (cloaca) كايتقلّب و كايتعبر قبالة لحراشف التحت قزيبيين. لحساب د لحراشف كايحدد واش لحنش دكر ولا نتوا، مادام النص قطبان د شي دكر تقلّب كايكونو ف لعادة طوْل.

### السكوليط
تصغير|جمجومة د واحد لپيطون مشبّك، كاتورّي التحراكات د لفك ف وقيت لبليع
الجمجومة د شي حنش مبدلة على د شي زرمومية ف بزاف د لحوايج. لحناش عندهم فكاك فليكسيبل كتر، حيتاش، ف بلاصة مايكون عندهم نقطة د لملاقية بينات لفك لفوقاني و التحتاني، فكاك لحناش مربوطين ب واحد لعضم مفصلي لي كايتسمى لعضم لمربع (quadrate bone). بينات الجوج نصاص ديال لفك التحتاني ف لݣادومة كاين واحد الليݣامو كايتجبّد لي كايسمح ب التفراق د لفكاك. هادشي كايخلّي لحنش يبلع ماكلة مواتية ف لكتلة معا قدهم و يبقاو ل وقت طويل بلا بيها، ماحد لحناش كايهضمو كمية كبر نسبياً ف روپا وحدة. حيتاش الجناب د لفك التحتاني يمكن ليهم يتحركو ب شكل مستاقل عل لاخر، حنش مريّح فكّو على شي سورفاص عندو حاسة د السميع سطيريو، كاتخدّم ف تقلاع لموضع د لفريسة. لمجرى د عضم لفك–لمربع–الركاب (stapes) قادر باش يقلّع لڤيبراسيوات على سلوم أنݣستروم، وخا كاين لغياب د واحد لودن برّاوية و النقصان د ميكانيزم ديال مواتية د لممانعة (impedance matching)–لي كايتعطى من لعضييمات لودنيين عند السلسوليات لخرين. ف الجمجومة د شي حنش، الدماغ كايكون محمي مزيان. لاحقاش لانسيجة د الدماغ يقدرو يتهلكو من سقف لفم (Palate)، هاد لحماية عندها قيمة ب لاخص. صندوق الدماغ الصليب و لكامل د لحناش كايكون مسدود ف الجبهة.
تصغير|سكوليطات لحناش مبدّلين ب شكل مطرّف على هادوك د لغالبية نتاع الزواحف لخرين (كيف ما كايبانو ف التصويرة متلاً معا ديال لفكرون) لي مشكلين تقريباً كلّهم من واحد لقفز صدري مجبّد
السكوليط د جل لحناش مشكل كلّو من الجمجومة، لعضم اللامي (hyoid)، لعمود السلسولي، و الضلوع، وخا لحنشيات لقدام بقاو عندهم آتار (vestiges) د لحوض و الطراف اللورانيين. لعضم اللامي هو عضم صغير مبلاصي ب شكل برّاوي و كرشي (تحتاني) عل الجمجومة، ف لموضع د "لعنق"، لي كايخدم كا ملاقية د عضلات لسان حنش، كيف ما عند ݣاع رباعيات الرجلين لخرين. لعمود السلسولي مشكل من 200 حتى ل 400 سلسولة، شي خطرات كتر. كل سلسولة د لكسدة فيها 2 ضلوع متاصلين بيهم. السلسولات د لقزيبة ب لمقارنة قل ف لعدد (ف لغالب قل من 20٪ د الطوطال) و كاينقصوهم الضلوع. السلسولات فيهم التقمقيم لي كايسمح ب ملاقية مجهدة د لعضلات، هادشي لي كايخليهم يتحركو بلا طراف.

التقطاع الداتي د لقزيبة، لي هي مزيّة كاتلقى ف شي زرموميات، غايبة عند جل لحناش. ف لحالات النادرين فين كاتكون موجودة ف لحناش، التقطاع الداتي د لقزيبة كايكون بين السلسولات (intervertebral) (يعني التفراق د السلسولات لمحاديين)، ماشي بحال لي عند الزرموميات، لي كايكون عندهم ف الداخل د السلسولات (intravertebral)، فين التفراق كايطرا على طول واحد التهريسة محددة ديجا لي حاضرة ف السلسولة.

ف شي حناش، خصوصاً عند لبوّات و لپيطونات، كاينين آتار د الطراف اللورانيين على شكل ديال فردة د لمهامز لحوضيين. هاد التقمقيمات لي ف كل جنب من لمدرق هوما الطرف لبراوي ديال السكوليط د الطرف اللوراني لآتاري، لي كايشمل الشياطات ديال واحد لحرݣفة (ilium) و عضم لفخد.

لحنوشا كايكونو معددين التسنينة (polyphyodonts) ب سنان كايعاودو يكبرو ديما.

### لأعضاء الدخلانيين
تصغير|أناطوميا د لحنش
لحناش و الزواحف اللاأركوصوريين (التمساحيات، الديناصورات + الطيور و لقراب) عندهم قلب تلاتي لبيوت لي كايكونطرولي سيسطيم دوران الدم على طريق لوديّن (atrium) ليسري و ليمني، و كريّش واحد (ventricle). ب شكل دخلاني، لكريّش كايتّقسم ل تلاتة د التجوافات مربوطين من الداخل: التجواف الشرياني (cavum arteriosum)، التجواف الريّاوي (cavum pulmonale)، و التجواف لعرقي (cavum venosum). التجواف لعرقي كاياخد دم مؤوكسيجيني من لوديّن ليسري. التجواف الريّاوي كاين تحت التجواف لعرقي، لي كايضخ الدم ل الجدع الريّاوي.

قلب لحنش مسدود عليه ف واحد لكيس، لي كايتسمى التامور (pericardium)، لي جا ف التعراش د لقصيّبات لهوائيين (bronchi). لقلب قادر باش يتحرّك حيت مكاينش شي حجاب عازل (diaphragm)؛ هاد التعدال كايحمي لقلب من شي ضر محتامل منين شي فريسة كبيرة كاتدّوز من لمريئ. الطيحان ملاصق معا لمرّارة و لپانكرياس و كايصفّي الدم. لغدّة الزعترية (thymus)، جايّة ف النسيج لمشحّم فوق من لقلب، مسؤولة على التولاد د لخلايا د لمناعة ف الدم. السيسطيم د دوران الدم د لحناش فرّادي من نوعو على قبل لحضور ديال واحد السيسطيم كلوي بابي (renal portal) فين الدم لي ف قزيبة لحنش كايدوز من لكلاوي قبل مايرجع ل لقلب.

السيسطيم د الدوران د شي حنش ف الساس داير بحال هاداك لي عند السلسوليات اخرين. غير هو، لحناش مكايريݣلوش ب شكل دخلاني درجة لحرارة د دمهم. هادشي علاش كايعيّطو ليهم باردين الدم، لحناش ف لحقيقة عندهم دم لي كايستاجب ل درجات لمبدلين د لحرارة د لبيئة لحالية. لحناش قادرين يريݣلو درجة حرارة د الدم ب التحراك. يلا لحنش بقى ل بزاف د لوقت تحت الشمش، دمو كايسخن فوق لقياس. و يلا بقى ف التلج ولا لݣلاص، لحنش يقدر يتجمد. ف الزونات لمعتادلين ب تبدالات موسميين ماضيين، لحناش لي كايوكّرو معا بعضياتهم تآضاپطاو معا لهجمات د فصل الشتا.

الريّة ليسرية لآتارية (vestigial) ديما كاتكون صغيرة ولا حتى غايبة شي خطرات، لاحقاش لكسدات لي كيف "التيّو" د لحناش كايخصّهم أعضاء لي يكونو كلهم طوال و رقاق. ف لغالبية د النواع، غير ريّة وحدة لي كاتكون وضيفية. هاد الريّة فيها طرف دخلاني وعائي و طرف براوي لي ماكايخدْمش ف تباديل لݣازات. هاد' الريّة لكيسية' كاتخدّم ف غراضات هيدروسطاتيكيين (hydrostatic) لي كايعدّلو ف الطفو د شي حناش مائيين و لوضيفة ديالتها مازال مامعروفاش ف النواع لرضيين. بزاف د لأعضاء لي مفاردين، بحال لكلاوي ولا لأعضاء د لمكاترة، جايّين مدرّجين واحد قدام لاخر.

لحنش ب الترتاب ديالو لخاص بيه د لأعضاء يقدر يوصل ل مفعولية كبر. متلاً، الريّة كاتضور ف أقرب جيهة حدا الراس و لحلق ب واحد لعضو د تدخال لأوكسيجين، ف لوقيتة لي النص لاخر كايتخدّم ف تخزان لهوا. الترتاب د لمريئ–لمعدة–لمصارن كايكون ف خط مسݣم. كاتسالي فين كايكونو لمجاري لبوليين و د لمكاترة محلولين، ف واحد لبيت كايتسمى لمدرق.

لحناش ݣاعما عندهم لعقدات اللمفاويين.

### السم
تصغير|حناش لحليب لي مكايضرّوش ديما كايتغالطو معا حناش لمرجان لي سمهم قادر يقتل بنادم
لبو سكات و اللفعات هوما نواع قرابين ل بعضياتهم كايخدّمو سمهم باش يشلّلو، يعطبو، ولا يقتلو فريستهم. السم كايكون دفال مموديفيي، لي كايتسيفط من النياب. النياب ديال لحنوشا لمسمومين 'لمطّوورين' بحال اللفعاويات (viperids) و لبو سكيات (elapids) كايكونو مجوّفين، باش يخلّيو السم يتحݣن ب مفعولية كبر، و النياب د لحناش لورانيين النياب (rear-fanged) بحال لبومسلانݣ (حيّة الشجر-boomslang) عندهم واحد لخدود ف لقنت لبراوي د ل لكولوار السمّي كايتسيفط ل الجرحة. لحناش لمسمومين ديما كايكونو عندهم فرايس مضبوطين، و دور ديالهم ف الدفاع على الراس كايكون تانوي.

السم، كيف ݣاع ليفرازات الدفاليين، هو هضّام قبلي (predigestant) لي كايدشّن هديم لماكلة ل مركبات دايبين (سايلين)، باش يسهّل لهضيم اللايق. حتى اللدغات د لحناش لي مامسمومينش (بحال أي عضة د لحيوان) كاتسبب ب هليك النسيج.

شي نواع فلانيين د الطيور، و حناش خرين (بحال لحنش لملك) لي كايفرسو لحناش لمسمومين ديڤلوپاو مقاومة ولا حتى مناعة ضد شي سموم. لحناش لمسمومين كايشملو تلاتة ديال لفاميلات د لحناش، و ماكايشكلوش واحد لݣروپ رسمي د لكلاصاج الطاكسونومي.

السم لي مدكور كايعود على السم لحيواني (Venom) و ماشي السم لعادي (Poison)، حيت ݣاعما كاين ف الداريجة واحد التفراز ما بين الجوج مصطلحات. السم لعادي كايتشم ولا كايتكال، ف لوقيتة لي السم لحيواني كايتنتج من لحناش و كايتحݣن ف لڤيكتيم على طريق النياب. كاينين، وخا هاكداك، جوج ستيتناءات: لحناش من ݣنس حنشيات لعصا (Rhabdophis) كايحبسو الطوكسينات د لعلاجم لي كاياكلوهم، و من بعد كايفرْزوهم من لغدد لقرفاديين باش يجرّيو على لمفتارسين؛ و واحد النسمة صغيرة و مامولّفش بيها د حناش ݣارطر ف لويلاية لميريكانية أوريݣن بقاو عندهم طوكسينات كافيين ف كبدتهم من لأركنوزات لمهضومين باش يكونو مسمومين (poisonous) ل لمفتارسين الصغار اللوكال (بحال لغربان و التعالب).

سموم لحنش كايكونو تخليطات معقدين ديال لپروتينات، و كايتخزّنو ف لغدد السمّيين ف اللور د الراس. هاد لغدد عند ݣاع لحناش لمسمومين كايتحلّو من مجاري ل خدودات ولا سنان مجّوفين ف لفك لفوقاني. لپروتينات يمكن ليهم ب شكل محتامل يكونو تخليطة ديال الطوكسينات د لعصب (neurotoxins-لي كايآطاكيو السيسطيم لعصبي)، الطوكسينات الدمّيين (hemotoxins-لي كايآطاكيو السيسطيم د الدوران)، الطوكسينات لخلويين (cytotoxins-لي كايآطاكيو لخلية نيشان)، الطوكسينات د لݣرطيطات (bungarotoxins-لي مرتابطين ب طوكسينات لعصب، و لايني كايأترو ب شكل ديريكت على النسيج لعضلي)، و بزاف د الطوكسينات لخرين لي كايأترو على لكسدة ب طرقان مبدلين. تقريباً ݣاع السم د لحنش فيه هيالورونيداز (hyaluronidase)، لي هو واحد لأونزيم لي كايضمن ديعان مزروب د السم ف لكسدة.

لحناش لمسمومين لي كايخدّمو الطوكسينات الدمّيين ف لعادة عندهم نياب ف لقدّام د فمهم، هادشي لي كايسهّل عليهم يحݣنو سمهم ف لڤيكتيمات ديالهم.  شي حناش لي كايخدّمو الطوكسينات لعصبيين (بحال حنش لمانݣروڤ) عندهم نياب ف اللور د فمهم، لي مقوّسين ل اللور. هادشي لي كايصعّب على لحنش يخدّم سمّو و لعولاما باش يعصّرو السم ديالهم. لبو سكيات، وخا هاكداك، كيف لبو سكات (لكوبرا) و لݣرطيطات كايكونو قدّاميات النياب (proteroglyphous)—عندهم نياب مجوّفين لي ݣاعما يمكن ليهم يقيّمو قبالة لقدّام د فّامهم، و ماكايقدروش "يلدغو" بحال اللفعة، بلحق كايخصهم يعضو لفيكتيم.

كايتقتارح بلي ݣاع لحناش يقدرو يكونو مسمومين ل شي قياس فلاني، معا لحناش لي ماكايضرّوش كايكون سمهم ضعيف و بلا نياب. على حساب هاد النضرية، جل لحناش لي كايتسماو"مامسمومينش" يمكن ليهم يتعتابرو بلا ضر ب سباب يا إما كاينقصهم واحد لميطود د طليق السم ولا ݣاعما قادرين يطلقوه ب شكل كافي باش يضرّو شي بنادم. كاتقول النضرية بلي لحناش يقدرو يكونو تطوورو من شي جد مشروك د الزرمومية لي كانت مسمومة، و عاوتاني بلي الزرموميات لمسمومات بحال وحش لهيلا، الزرموميات لمعققين، زرموميات لورل، و لموزاصورات لي نقارضو دابا، واقيلا تفرّعو من نفس هاد الجد لمشروك. هوما كايشركو هاد "التقسيمة د السم" (حمالات السم) معا نواع مبدلين خرين د الصوريات.

لحناش لمسمومين مكلاصيين ف جوج د لفاميلات الطاكسونوميين:

* **لبو سكيات** ولا **حنشيات لما** ولا **قدّاميات لخدود** (Elapids) – لبوسكات (لكوبرات) بحال لكوبرا لملك، لݣرطيطات، لمامبات، نحاسيات الراس لأوسطراليين، حناش لما، و حناش لمرجان.
* **اللفعاويات** (Viperids) – اللفاعي، لحناش الصرصارين، نحاسيات الراس/قطنيات لفم، و لمكسانات.

كاينة فاميلة تالتة فيها لحناش د لورانيات النياب (و حتى لغالبية د نواع لحناش لخرين):

* **لحنيّشيات** ولا **لحنشيات لحقيقيين** (Colubrids)– لبومسلانݣات، حناش الشجر، لحناش لمشعبطين، لبويݣة، وخا ماشي ݣاع لحنيّشيات مسمومين.

### لمكاترة
وخا واحد الساس عريض من لموضات د لمكاترة كايتخدّم من لحناش، كاملين بيهم كايوضفو التخصاب الدخلاني. هادشي كايوصلو ليه ب النص قضبان (hemipenes) لي مفاردين، و معرشين، لي كايكونو مخزونين و مقلوبين وسط لقزيبة د الدكر. النص قضبان غالباً كايكونو محفورين، معݣوفين، ولا مشوّكين—مديزاينيين باش يقبطو لحيوط د مدرق النتوا (cloaca). لكليطوريس ديال نتوة لحنش مشكل من جوج قلدات جايّين بينات لمدرق و غدد الريحة.

جل النواع د لحناش كايحطو بيض لي كايخلّيوه ب شوية من مورا لحطان. غير هو، شي نواع قلال (بحال لكوبرا لملك) كايبنيو عشاش و كايبقاو حدا الصغار لمفقوسين من مورا لحضانة. جل لپيطونات كايتلفّو على قباطات د بيضاتهم و كايبقاو معاهم حتى يتفقسو. نتوا د لپيطون ماكاتخلّيش بيضها، إلا منين كاتشمش شي خطرات ولا كاتشرب لما. تقدر ݣاع "تترعّد" باش تولّد السخونية على قبل لحضانة د لبيض.

شي نواع د لحناش كايكونو بيايضولايديين (ovoviviparous) و كايخلّيو لبيض وسط كسداتهم حتى كايكونو على بونت و يفقسو. شلا نواع من لحناش، بحال لبوّا لعصّارة و لأناكونضا لخضرا، كايكونو ولايديين (viviparous) ب لكامل، حيت كايقوّتو صغارهم من واحد لمشيمة و زيد واحد لكيس محّي؛ هادشي ماموالفش بيه ب زايد بينات الزواحف، و كايتصاب ب شكل نورمال عند الروكانات لمكشرين (requiem sharks) ولا لبزوليات لمشيميين. التخلية د لبيض و لولادة لحيّة كايكونو دايماّ مرافقين معا لبيئات لي بْرْد.
تصغير|حنش ݣارطر كايتّدرس فيه على قبل لعزيلة الجنسية
لعزيلة الجنسية عند لحناش كاتبان ف ال3,000 نوع لي كل نوع فيهم كايخدّم طاكتيكات باش يكسبو لملاقيين. لكومبات الطقسيين بينات الدكور على ود النتوات كايجمعو الركيب (topping)، لي هو سلوك كايتورّى من جل اللفعاويات فين شي دكر كايتلوّى على لكسدة لقدّامية لمهزوزة ب شكل طولي ديال لمنافس ديالو و كايبدا يخبّطها صحّة ل لتحت. لديغ ولا عضان لعنق كايوقع ب شكل شايع ف لوقيتة منين كايكونو لحناش مضفورين.

### لموالدة لعزرية لختيارية
لموالدة لعزرية هو واحد الشكل من لمكاترة فين النمو و الديڤلوپمو د الجنين كايوقع بلا تخصاب. أݣكيسطروضون كونطورطريكس (نحاسي الراس) أݣكيسطروضون پيسكيڤوروس (قطني لفم) يقدرو يتكاترو ب لموالدة لعزرية لختيارية (facultative parthenogenesis)، معنيتها بلي قادرين يقلْبو من واحد لموض جنسي د لمكاترة ل واحد لموض لاجنسي. أكتر نوع من لموالدة لعزرية كايوقع هو لأوطوميكسي (automixis) ب الدميج اللخراني، لي هي عملية فين جوج منتوجات لخرانيين من نفس الدمج لميوزي (meiosis) كايشكلو واحد لبويضة مخصبة ب صبغة جاوجية (diploid zygote). هاد لعملية كاتودي ل مماتلة زيݣوتية (homozygosity)، لي هي خصلة د أليلات منحيّين ضارين، و ديما كايوديو لتشواهات ف الديڤلوپمو. نحاسيات الراس و قطنيات لفّام لي تولدو كاپتيڤ ولا لي تولدو ف لبريّة كايبانو بلي قادرين على هاد الشكل من لموالدة لعزرية.

لمكاترة عند الزواحف لحرشفيين تقريباً جنسية ب شكل حصري. الدكور ف لعادة عندهم واحد لفردة ZZ ديال كروموزومات تحديد الجنس، و النتوات عندهم فردة د ZW. غير هو، لبوا لقزحية لكولومبية (Epicrates maurus) يمكن ليها عاوتاني تتكاتر ب لموالدة لعزرية لختيارية، هادشي لي كايودي ل لينتاج د تفريخة د النتاوي ب WW. النتوات د WW ف لغالب نتيجة د لأوطوميكسي اللخراني.

### الديڤلوپمو الجنيني
تصغير|جنين د لفار 12 ليوم من مور التخصاب حداه الجنين د حنش الدرة يوماين من مور التموضيع د لبيضة
الديڤلوپمو الجنيني عند لحنش كايتبع ب شكل بدياني خطوات مشابهين كيف ما أي جنين د السلسوليات. الجنين د لحنش كايبدا ب صيفتو بويّضة مخصبة/زيݣوط، و كايدوز من تقسام مزروب د لخليّة، باش يشكّل واحد الديسك جرتومي، لي كايسميوه عاوتاني بلاسطوديسك (blastodisc)، من بعد كايدوز من التشكال لمعيّدي (gastrulation)، التشكال لعصيّبي (neurulation)، و تولاد لأعضاء (organogenesis). تقسام لخليّة، و لمكاترة (proliferation) كايكمّلو حتى كايديڤلوپا واحد الجنين بكراني د لحنش و الشكل لعادي د لكسدة د لحنش يقدر يتقشع. خصايل معددين كايفرّزو الديڤلوپمو الجنيني د لحناش على السلسوليات لخرين، جوج عوامل موهيمين هوما التطوال د لكسدة و النقصان ديال الديڤلوپمو د الطراف.
تصغير|دياݣرام كايصور لفرق ف لقد د السوميطات (لكسيّدات) ب سباب التبدال ف التزعليل لوقتي د التشكال السوميطي
التطوال د كسدة لحنش مرافق ب واحد الزيادة موهيمة ف عدد السلسولات (لفيران عندهم 60 سلسولة، ف لوقيتة لي لحناش يقدر يكون عندهم كتر من 300). الزيادة ف السلسولات سبابها واحد الزيادة ف السوميطات/لݣسيّدات (somites) ف وقيت التولاد الجنيني، هادشي لي كايودّي ل واحد لعدد زايد د السلسولات لي تديڤلوپاو.  السوميطات كايتشكلو ف لأديم لوسطاني لقبل سوميطي (presomitic mesoderm) ب سباب واحد التستيفة ديال الجينات لمزعللين لي كايوجّهو الساعة د تولاد السوميطات (somitogenesis clock). ساعة د تولاد السوميطات ديال لحنش كاتخدْم ف واحد التردود 4 د مرّات من داك ديال شي فار (من مورا تصحاح على ود الساعة د الديڤلوپمو د الجنين)، هادشي لي كايصنع سوميطات كتر، و عليها صنيع سلسولات كتر.  التبدال ف الزربة د الساعة كايتشاف بلي سبابو واحد التبدلات ف لخصلة ديال الجين لمسطي لمهمش (Lunatic fringe gene)، لي هو واحد الجين مشمول ف الساعة د تولاد السوميطات.

كاينين بزاف د لأعمال لي كايركّزو على الديڤلوپمو د الطراف/النقصان د الديڤلوپمو عند لأجينة د لحناش و لخصلة د الجين لمرافقة معا مراحل مبدلين. عند لحناش لبيدائيين، بحال لپيطون، لأجينة ف اللول د الديڤلوپمو كايورّيو واحد التنبيتة د الطرف اللوراني لي كاتديڤلوپا معا شي غضروفات و واحد لعنصر حوضي غضروفي، غير هو هادشي كايتفسّخ قبل من لفقيس. هاد لحضور ديال الديڤلوپمو لأتاري كايلمّح بلي شي حناش مازال دايزين من واحد التنقاص د الطرف اللوراني قبل مايتقصى هادشي ف خطرة من الطريق التطووري د لحناش. ماكاينش حتى دليل بلي لحناش لبيدائيين على الرسوبات د الطرف لقدّامي و ماكاينش حتى إيكزومپلات على لبدية ديال التنبيتة د الطرف لقدّامي د لحنش منين كايكون جنين، غير حوايج قلال لي معروفين على لخسران د هاد لمزيّة. الديراسات الجداد كايلمّحو بلي التنقاص د الطرف اللوراني يقدر يكون ب سباب طفرات ف لمدعمات على قبل جين لقنفود سونيك (SSH)، غير هو ديراسات خرين كايلمّحو بلي الطفرات وسط من جينات هوكس/النحت (Hox Genes) ولا لمدعمات دياولهم يقدرو يعاونو ف نعيدام الطراف عند لحناش. ماحد بزاف د الديراسات لقاو دليل لي كايلمّح بلي جينات مبدلين لعبو واحد الدور ف خسران الطراف عند لحناش، غالباً بزاف الطفرات د الجينات كان عندهم واحد التأتير مزيود ل خسران الطراف عند لحناش.

## السلوك و تاريخ حياتهم
تصغير|حنش ملوي ف واحد لعود ف أوكلاهوما، كان كايدير لخمول الشتوي ف واحد الرزمة د طراف لعواد، صابو هاد لمنسيق د لأراضي من مور ما كشّط هاد الرزمة ب جرّافة ف اللخر د خريف 2018
### لخمول الشتوي
تصغير|حنش ملوي ف التجويفة د واحد الشجرة
ف لبلايص فين فصل الشتا كايكون بارد ب زايد ل لحناش باش يصبرو عليه و هوما نشيطين، النواع اللوكال كايدخلو ف واحد لپيريوض د لقليب الشتوي (brumation). على عكس السبات، فين لبزوليات لخاملين كايكونو ف لحقيقة ناعسين، الزواحف لي دايرين لقليب الشتوي كايكونو فايقين بلحق ݣاعما نشيطين. لفراد د لحناش يقدرو يديرو لقليب الشتوي ف لوكورا، تحت التنيات د الصخر، ولا ف وسط الشجر الطايح، ولا شي عدد كبير من لحناش يقدرو يتكدسو معا بعضياتهم ف شي موضع د السبات.

### لماكلة و الريجيم
تصغير|حنش لبيض إفريقي كايسرط واحد لبيضة

تصغير|حنش السوط كحل (Dolichophis jugularis) كايفرس واحد الزرمومية د الشيلطوپوسيك

تصغير|حنش نيف لحلوف شرقي محنݣر
ݣاع لحناش لحايميين ب شكل شديد، كايفرسو لحيوانات الصغار بحال، لوزغات، الجران، لحناش لخرين، لبزوليات الصغار، الطيور، لببض، لحوت، لغلال، الدود، و لحشرات. لحناش مايمكنش ليهم يعضو ولا يشرݣو ماكلتهم ل طراف عليها كايخصهم يسرطو فريستهم كلها. عوايد لماكلة د شي حنش مأترين ب زايد ب لقد د لكسدة؛ لحناش الصغر كاياكلو فرايس صغر. لپيطونات لبزاقل يقدرو يبداو ب لماكلة على لوزغات ولا لفيران و كايدّرجو ل شي أيل صغير ولا شي ضبي و هوما كبار متلاً.

لفك د لحنش واحد لقلدة معقدة. على لعكس من لعتيقاد الشعبي بلي لحناش يقدرو يفكّو فكاكهم، هوما عندهم واحد لفك تحتاني فليكسيبل ب شكل شديد، الجوج نصاص د هاد لفك ماملاصقينش ب شكل صليب، و شلا مفاصل خرين ف الجمجومة، لي كايخلّيو لحنش يحل فمو ب شكل كافي ف لعروضية باش يبلع لفريسة كاملة، وخا تكون كبر ف لݣطر من لحنش ب راسو. متلاً، لحنش لإفريقي وكال لبيض عندو فكاك فليكسيبل مآضاپطيين على لماكلة د بيض لي كبر بزاف على لݣطر د راسو. هاد لحنش ماعندوش السنان، و لايني عندو تقمقيمات معضمين ف لقنت الدخلاني د لعمود السلسولي ديالهم، و لي كايخدّموهم باش يهرسو لقشرة منين كايكونو غاياكلو لبيض.

لاغلابية ديال لحناش كاياكلو تنويعة د لفرايس لحيوانيين، و لكن كاين شي تخصوص عند شي نواع. لكوبرات لملك و لحنش بو بانضات لأوسطرالي (bandy-bandy) كايكونسوميو حناش خرين. النواع ف فاميلة حنشيات لبعبول (Pareidae) عندهم سنان كتر ف الطرف ليمن د فمهم على الطرف ليسر، لاحقاش ف لغالب كاياكلو لغلال و لكوكياج لي كايكونو ف لعادة ببوشيين الشكل ف جيهة لموري د لماݣانة.

شي حناش عندهم لدغة مسمومة، لي كايخدّموها باش يقتلو فريستهم قبل ماياكلوها. حناش خرين كايقتلو فريستهم ب لعصير، ف لوقيتة لي شي نواع كايبلعو فريستهم و هي باقية حية.

من مور ماكاياكلو، لحناش كايوليو خاملين باش يخلّيو لعملية ديال لهضيم تاخد بلاصة؛ هاد النشاط كايكون شديد، خصوصاً من مور لكونصوماسيو د شي فريسة كبيرة. عند لحناش لي كاياكلو ب شكل مقطّع، لمصران كلّو كايدخل ف واحد لحالة ناقصة بينات الروپات باش يشيّطو لينيرجي. السيسطيم لهضمي من بعد "كايتريݣل" ل أكبر جهد وسط ال48 ساعة ديال لكونصوماسيو د لفريسة. ب صيفتهم برّاويين لحرارة ("باردين الدم")، درجة لحرارة الضايرة كاتلعب واحد الدور موهيم ف عملية لهضيم. درجة لحرارة لميتالية عند لحناش على ود هضيم لماكلة هي C°30. كاينة واحد لكمية هايلة ديال لينيرجي لميطابولية (الستيقلابية-metabolic) لي داخلة ف لهضيم عند شي حنش، متلاً درجة حرارة السورفاص ديال اللفعى لخشخاشة الجنوب أمريكية (Crotalus durissus) كاتزيد ب 1.2&nbsp;°C ف وقيت عملية لهضيم. يلا شي حنش تضيرونجا من مورا ما كلا ب شوية، كايبدا ديما يرجّع (يتقيا) لفريسة ديالو باش يقدر يهرب من التهديد لي كاين. منين كايكون هاني، لعملية لهضمية كاتكون ب مفعولية زايدة؛ لونزيمات لهضميين ديال لحنش كايفسّخو و كايمصو كلشي من غير زغب لفريسة (ولا الريش) و لمخالب، لي كايتّفرزو معا لفضلات.

### التحنݣير و لبزاق
التحنݣير (التجباد د موضع لعنق) هو واحد الرادع شوفي، ف لغالب كايتشاف ف لكوبرات (لبوسكّيات)، و كايتكونطرولا ب شكل لولاني من عضلات الضلعة. التحنݣير يقدر يترافق معا لبزاق د السم ف جيهة لأوبجي لي كايهدد، و طليق واحد الصوت مختص؛ التهسهيس (ولا لفحيح). الديراسات على لكوبرات لكاپتيڤ وراو بلي 13–22٪ من طولة لكسدة كاتّهز ف وقيت التحنݣير.

### لحركة
نقصان الطراف ماكايعترش لحركة ديال لحنوشا. هوما طوّرو شلا موضات مبدلين ديال لحركة باش يتعاملو معا بيئات خاصين. على عكس لمشيات (gaits) ديال لحيوانات لي ب الطراف، لي كايصاوبو واحد التكميلية (continuum)، كل موض (طور) من لحركة د لحناش كايكون مفارق و مفرّز على لحيوان لخرين؛ الطرونزيسيوات بينات لموضات كايكونو على غفلة.
#### التمواج الجنبي
تصغير|الطراص د الزحيف د شي حنش
التمواج الجنبي (Lateral undulation) هو لموض لفرّادي ديال لحركة لمائية، و لموض الشايع ݣاع ديال لحركة لرضية. ف هاد لموض، كسدة لحنش كاتتنى ب شكل مناوب من ليسر ل ليمن، هادشي لي كايودّي ل واحد السيرية ديال "لمّاج" لمحرکّين ل اللور. ف لوقيتة لي هاد لحركة كاتبان مزروبة، لحناش توتقو ب شكل نادر كايتحركو زرب من جوج طولات د لكسدة ف التانية، غالباً قل. هاد لموض د التحراك كايسوى نفس لقدر معا التنقال/الطرونسپور (لكالوريات لمحروقين ف كل ميطر تداز) و كيف ما الجرا عند الزرموميات لي ف نفس لماص ديالهم.

التمواج الجنبي لرضي هو لموض لكتر ف الشيعان ديال لحركة لرضية عند جل نواع لحناش. ف هاد لموض، لمّاج لمحرکّين ب شكل لوراني كايدفعو ضد نقاط لكونطاكط ف لبيئة، بحال لحجر، عروش النبات، لقلدات لمامنضمينش ف التراب، و زيد. كل وحدة من هاد لأزبجيات لبيئيين، ب دورهم، كايولّدو واحد لقوة الستيجابية موجهة لقدّام و قبالة لخط لوسطاني د لحنش، هادشي لي كايودّي ل واحد الدفيع ل لقدّام أما لعناصر الجنبيين كايتلغاو. الزربة د هاد لحركة كاتعوّل على لكتافة د نقاط الدفيع ف لبيئة، ب كتافة متوسطة ف جوايه 8 هي و طولة لحنش لي كايكون ميتاليين. زربة لموجة كاتكون كيف كيف ب لعبار معا زربة لحنش، لحاصول، كل نقطة ف كسدة لحنش كاتتبع طريق النقطة لي قدّامها، هادشي لي كايخلّي لحناش قادرين يتحركو من وسط النباتات لعامرين بزاف و لفتحات الصغار.

منين كايكونو كايعومو، لموجات كايوليو كبر حيت كايبداو يهبّطو كسدة لحنش، و لموجة كاتحرك ل اللور زرب من لحناش محركين ل لقدّام. الدفعة كاتولّد ب دفيع كسداتهم ضد لما، هادشي لي كايودّي ل هاد الزليق لمقشوع. وخا ݣاع التشابيهات، الديراسات وراو بلي نمط آكتيڤاسيو د لعضلة مبدل ف لما على التمواج الجنبي لرضي، هادشي لي كايعطي لحق ياش يتعيّط ليهم موضات مبدلين. ݣاع لحناش يمكن ليهم يتموجو ب شكل جنبي ل لقدّام (ب موجات محركين ل اللور)، بلحق غير حناش لبحر لي تقشعو كايقلْبو لحركة (كايتحركو ل اللور ب موجات محركين ل لقدّام).

#### التلفاف الجنبي
تصغير|لفعى صرصارة جنبية التلفاف (Crotalus cerastes) كاتدير التلفاف الجنبي
كايتخدّم ف غالبية لخطرات من لحناش شباه لحنيّشيات (لحنيّشيات، لبو سكيات، و اللفاعي) منين كايخص لحنش يتحرك ف بيئة لي ناقصينها لقلدات لمامنضمينش باش يدفعو ضدهم (هادشي كايرد التمواج الجنبي مايمكنش)، بحال لرض لغيسية لفطحة لي كاتزلّق، ولا كتبان الرملة، التلفاف الجنبي هو شكل معدّل ديال التمواج الجنبي فين تقسيمات لكسدة كلهم موجهين ف جيهة وحدة لي باقية ف كونطاكط معا لوطا، ف لوقيتة لي التقسيمات لخرين كايكونو مهزوزين، هادشي لي كايودّي ل واحد لحركة د "اللفان" ماموالفش بيها. النواع لي كايخدّمو هاد لموض كايتحركو ل لقدّام ب لوحان واحد لحلقة منهم و من بعد كايجرّو ريوسهم بيها. ب تنزال راسو، لحنش كاياخد زخم، ب تطوال و دفيع راسو ضد لوطا، كايدي راسو ل لقدّام ف واحد الزاوية لي كاتخلّيه واجد ل التنقيزة الجاية. الراس و لحلقة ف لحقيقة كايخدْمو كيف شي جوج رجلين لي عليهم كايمشي لحنش. كسدة لحنش، كاتبان على بونت معامدة (perpendicular) معا جيهة لي مقابلة معاها، هادشي يقدر يحيّر الشايف، لاحقاش التصوارات لقبليين يقدرو يكونو ردّو لواحد كايرافق حركة لحنش ب راس لي كايݣيدي و كسدة لي كاتتبع. كايبان بلي لحناش لي كايتلفو ل الجنب كايدوزو من الجنب - و لكن ب الضبط فين غادي لحنش، فين باغي يمشي، الراس كايعطي تنعات واضح. لحنش كايخلّي موراه واحد الطراص لي كاتبان كيف شي سيرية د السنّارات وحدة مورا لخرة. لحناش يمكن ليهم يتحركو ل اللور باش يبعّدو من شي عدو، وخا ف لعادة ماكايديروش هادشي. هاد لموض د لحركة كايغلب الكبيعة لي كاتزلّق د الرملة ولا لغيس ب دفيع غير واحد لأجزاء تابتين ف لكسدة، و عليها كايصغرو الزليق. الطبيعة التابتة د نقاط لكونطاكط يمكن ليهم يبانو من الطراصات د شي حنش كايتلف ب جنب، هادشي لي كايورّي كل طبعة د شي حرشفة كرشية، بلا حتى شي تجلاخ. هاد لموض د لحركة عندو تكلفة كالورية هابطة، قل من 1⁄3 د التكلفة د شي زرمومية باش تتحرك نفس لمسافة. هادشي عكس الشوفة الشعبية، ماكاين حتى شي دليل بلي التلفاف (sidewinding) مرافق ب رملة سخونة.

#### لكونسيرتينا
منين النقاط د الدفيع كايكونو غايبين، و لكن كاين تيساع كافي باش يخدّمو التلفاف الجنبي ب سباب التكبالات الجنبيين، و كيف ما ف لأنفاق، لحناش كايعولو على لحركة د كونسيرتينا (concertina locomotion). ف هاد لموض، لحناش كايدعمو لجزء اللوراني د كسدتهم ضد حيوط النفق ف لوقيتة لي لقدّام د لحنش كايتجبد و كايتسݣم. لجزء لقدّامي موراها كايتتنى و كايشكل واحد النقطة د الرتيكاز، من بعد لجزء اللوراني كايتسݣم و كايتجر ل لقدّام. هاد لموض د لحركة تقيل و كايستهلك ب زايد الجهد، و كايوصل حتى ل سبعة د لخطرات ف التكلفة الطاقية ب لمقارنة معا التمواج الجنبي ف نفس لمسافة. التكلفة الزايدة سبابها لوقفات لمعاودين و لبديات د أجزاء لكسدة و حتى الضارورة د تخدام جهد عضلي آكتيڤ باش يدعمو ضد حيوط لأنفاق.

#### لحركة الشجرية
تصغير|حنش الشجر دهبي كايتشعبط واحد النوارة
لحركة د لحناش ف لموايل الشجريين غير مؤخراً فاش بدات تتدرس، منين كايكونو ف لعروشا د الشجر، لحناش كايخدّمو شلا موضات د لحركة على حساب النوع و لقوام د اللحا. ب شكل عام، لحناش كايخدّمو واحد الشكل معدل ديال حركة لكونسيرتينا على لعروشا لملسين، بلحق كايتموجو ب الجنب يلا كانو نقاط لكونطاكط موجودين. لحناش كايتحركو زرب على لعروشا الصغار و منين كايكونو نقاط لكونطاكط حاضرين، هادشي عكس لحيوانات ب الطراف، لي كايديرو هادشي حسن على لعروشا لكبار.

لحناش الطايرين (Chrysopelea) (وخا كايديرو لݣلايد ماشي الطيران) د جنوب شرق آسيا كايلونصيو ريوسهم من قمقومات د لعروشا، ب تجباد ضلوعهم و التمواج ب شكل جنبي و هوما كايݣلايديو بينات الشجر. هاد لحناش يقدرو يديرو شي ݣلايد مكونطرولية ل بزاف د لميطروات على حساب إينا علو تلونصاو منو و يقدرو ݣاع يضورو و هوما ف لهوا.

#### حركة مسݣمة خطيّة
أتقل موض ف لحركة د لحناش هي لحركة لمسݣمة لخطيّة (rectilinear locomotion)، لي عاوتاني بوحديتها فين لحنش ماكايحتاجش يطوي كسدتو ب شكل جنبي، وخا يقدرو يديروها منين كايضورو. ف هاد لموض، حراشف لكرش كايتهزو و كايتجرّو ل لقدّام قبل مايتحطو ل لرض و يجرّو لكسدة عليهم. موجات لحركة و التلباد (stasis) كايدوزو ب شكل لوراني، هادشي لي كايودّي ل واحد السيرية ديال لمّيجات ف الجلد. ضلوع لحنش ماكايكونوش محركين ف هاد لموض د لحركة و هاد لميطود كاتخدّم ف لغالب من لپيطونات، لبوّات، و اللفاعي منين كايكونو مليّدين ل شي فريسة ف شي وطا محلول ماحد حركات لحنش ب هاد الطريقة كايكونو متقونين و صعيب يقلّعوهم لفرايس.

## التفاعولات معا بنادم
تصغير|أكتر لأعراض الشايعين د أي نوع من التسمام الحيواني. زيد، لأعراض كايتنوعو ب شكل عريض على حساب لعضة د نواع مبدلين.
### اللدغة
تصغير|واحد الناب د لفعى أوروپية شايعة (Vipera berus) ف فردة د الصباعيات ب جلخة صغيرة د السم، و لاخر مازال ف بلاصتو.
لحناش ماكايفرسوش عادةً لبشر. جل لحناش كايخيّرو يتفاداو لكونطاكط و ماكايهجموش على بنادم، من غير يلا تدهشرو ولا تعطبو. ب ستيتناء لعصايريات لكبار، لحناش لمامسمومينش ماكايكونوش تهديد على بنادم. اللدغة ديال شي حنش مامسمومش ف لعادة ماكاتسببش ب الضر؛ سنانهم مامأضاپطيينش على تشراݣ ولا تسباب شي جرحة غارقة، بلحق الشقيم و لحكيم. وخا كاين حتيمال د التعفون و هليك النسيج كايكون حاضر ف اللدغة د شي حنش مامسمومش، لحناش لمسمومين كايسببو خطر كبر ب زايد على بنادم ف هادشي. منضمة الصحة لعالمية كاتليستي لدغة لحنش تحت من لكاطيݣوري "حالات خرين مهمولين".

لحالات لموتقين د لموت لي جاو من لدغات لحنش ماكايكونوش شايعين. اللدغات اللاقتالين من لحناش لمسمومين يقدرو يسببو ب لبتير د شي طرف ولا جزء منّو؟ من 725 نوع تقريباً د لحناش لمسمومين ف الدنيا، غير 250 لي قادرين يقتلو شي بنادم ب لدغة وحدة. لمتوسط ف أوسطراليا غير لدغة وحدة قتالة ف لعام. ف لهند، 250,000 لدغة تسجلات ف عام واحد، ب تسجال ديال حتى ل 50,000 موت بدياني. م.ص.ع كاتقدّر بلي 100,000 واحد كايموتو كل عام ب سباب لدغات لحنش، و جوايه تلاتة د لخطرات من لبتير و التعواقات لمداومين لخرين ب شكل سنوي جايين من لدغات لحنش.

الصحة د الناس مهددة ب شكل خطير من لدغات لحنش، ب لخصوص ف لبلايص فين كاين واحد التنواع كبير د لحنوشا و وصولية قليلة ل التهلية الطبية بحال ف غابة لأمازون ف أمريكا الجنوبية. لدغة لحنش مكلاصية من منضمة الصحة لعالمية ب صيفتها "حالات خرين مهمولين". وخا ماكاينش بزاف من حالات د لموت مشجلين من لدغات د لحنش، اللدغات يمكن ليهم يديرو مضاعفات خطيرين و تعويقات دايمين. أحسن مداوية ناجحة د لدغات لحنش هو لأونتي سم، لي مصنوع (antivenom) من السم د لحنش. وخا هاكداك، لوصولية ل لأونتي سم كاتبدل ب شكل كبير بينات لمواضع، معا لبلايص لبدويين كايعيشو صعوبات ب شكل مردد ديال التكلفة و لوصولية. الديراسات لكلينيكيين، التوجاد د السيروم، و تخراج السم من بينات التيخادات لمعقدين لي داخلين ف لمصاوبة د لأونتي سم. الديڤلوپمو ديال مداويات بديلين و الزيادة ف لوصولية و لقدّان على التكاليف ديال لأونتي سم هوما حوايج ضروريين على قبل تقلال التأتير لعالمي د لدغات لحنش على النسمات د بنادم.

### دريساج لحناش
تصغير|دريسور د لحناش معا بوسكة و جوج د اللفعات ف جامع لفنا، مراكش.
ف شي بلايص ف الدنيا، بحال لمغريب و لهند، دريساج لحناش (snake charming) هو شو ف الزنقة كابديرو شي دريسور د لحناش (charmer). ف بحال هاد الشووات، الدريسور د لحناش كايهز شي سلة فيها شي حنش ولا كايحطو ف لرض و كايدوّخو ب النغمات د لانسطريموات لي بحال لمزمار، لي كايستاجب ليهم لحنش. لحنش ف لحقيقة كايستاجب ل لحركات د لمزمار، ماشي الصوت لي كايطلقو، حيت لحناش كاينقصوهم لودنين لبراويين (وخا عندهم ودنين دخلانيين).

### لمصيدات
وخا موجودين الدريسورات د لحناش، كاينين عاوتاني صيادا محتارفين د لحناش. لمصيدات لعصريين د لحناش كايشملو عالم د لحناش كايخدّم شي عصا طويلة راسها على شكل V. شي مديعين د شووات التلفازة، بحال بيل هاست، أوستن ستيڤنس، و دجيف كوروين، كايخيّرو يقبطوهم ب تخدام يديهم عريانين.
### لكونصوماسيو
لكونصوماسيو ديال لحم و مشتقات لحنش هو نعيكاس د بزاف د لحضارات ف لعالم، خصوصا ف الشعوب د آسيا كيف الشينوا، الطايوان، الطايلاند، إندونيسيا، ڤييطنام، و كامبوديا. ب سباب لمنافع الصحيين لمفتارضين و لكاليطيات د التنشيط الجنسي، لحم لحنش كايتشاف ب شكل معاود ب صيفتو ماكلة لوكس. من لعادة يتشرب النبيد مخلط ب دم لحنش كا محاولة ل زيادة لفحولة و الجهد. الطب الشينوي التقليدي كايقول بلي نبيد لحنش، لي هو مشروب تقليدي مشبع ب حناش كاملين عندو تخدامات طبيين. غير هو، تخدام مشتقات لحنش كايخلق تسوالات أخلاقيين على لمحافضة و التهلية ب لحيوان. من لموهيم تحضي و تريݣل لحصاد لمداوم د لحناش على قبل لماكلة د بنادم، ب الضبط ف بلايص فين نسمات لحنش كايقلالو كا حاصول على تنقاص لموايل و الستيغلال لمافوق لقياس.

### كا حيوان د الدار
ف لعالم لغربي، شي حناش مخليينهم كا حيوانات د الدار، ب لاخص النواع الساهلين ف التعامول بحال پيطون لملك و حنش الدرة. باش يقدو على الطلب، واحد الصناعة د لمجاوجة لكاپتيڤ تديڤلوپات. لحناش لي كايتجاوجو ف لکاپتيڤيطي تعتابرو لمخيّرين ف عيينات لي تشدّو ف لبريّة و كايميلو باش يكونو حيوانات ديال الدار حسن. ب لمقارنة معا التيپات التقليديين كتر ديال حيوانات الرفقة، لحناش يقدرو يكونو حيوانات د الدار قل ف الصريف؛ كايخصهم تيساع قليل، لاحقاش جل النواع الشايعين ماكايفوتوش 1.5 ميطرو ف الطولة، و يقدرو يتوكّلو ب شكل مامرددش نسبياً–ف لعادة خطرة كل 5 حتى ل 14 ليوم. شي نواع فلانيين عندهم متيداد عمري د كتر من 40 عام يلا خداو تهلية صحيحة.

## مصادر

تصنيف:حناش
تصنيف:ݣاع لحنشيات